Kudiza 10
Indi Kudifukula kwaChisaka hiChumanyi?
Kufuma tuhu kushankulu, Yehova wakeñaña nindi yisaka yejima yikaleña nampinji yakudizila hamu kulonda akoleshi wulunda wawu nayena nimuchisaka chawu. (Kuhituluka 6:6, 7) Dimuloña waweni aYinsahu jaYehova chiyatanjikilawu ifuku dimu mulungu nimulungu kulonda adifukuleña hamu nachisaka, nikuhanjeka chachiwahi yuma yakuspiritu yesekana nakukaankila kwawu. Neyi mwekala nkawenu, wanenu mpinji yakudiza hadi Nzambi nakutaña Bayibolu hansañu yimunatondi.
Himpinji yakukundama kwakwihi naYehova. “Kundamenu kwakwihi naNzambi, niyena wukukundama kwakwihi nanenu.” (Yakoba 4:8) Twamwilukaña Yehova chiwahi neyi tudiza nsañu yahosha hayililu yindi nichelañayi yuma kuhitila mukudiza Izu dindi Bayibolu. Njila jajiwahi jakutachika kudifukula kwachisaka hikwikala nampinji yakutaña Bayibolu nezu datiyakana, hadaha munateli kulondela ndandanda yamulungu nimulungu yaShikola yaMudimu waTeokalatiki. Munateli kwinka antu ejima amuchisaka chibalu chakutaña, kuhiñahu ejima anateli kuhanjeka hayuma yinadizuwu muNsona.
Himpinji yakudikunda nachisaka. Eyala namumbanda, anvwali nianyana anateli kukolesha wulunda wawu neyi adizilaña hamu Bayibolu nachisaka. Kudiza kwachisaka kwatela kwikala kwakuzañalesha nawa ejima amuchisaka atela kutalilaña iyi mpinji mulungu nimulungu. Anvwali anateli kutonda nsañu yatelela kuhanjekawu kwesekeja nayaaka yikweti anyanawu, hadaha nikuzatisha yibaaba yamuKaposhi Kakutalila niAwake! hela yahaWebu sayiti yetu, lun. Munateli kuhanjeka hakukala kwamonañawu anyanenu hashikola nichatela kwilawu nakukala kwenoku. Munateli kudiluñisha kudiza tumina tumwakemba hakupompa nawa munateli kuloñesha niyakunwa hanyima yakudifukula kwachisaka.
Iyi mpinji yalema yimwazatishaña hakudifukula kudi Yehova mulungu nimulungu yikukwasha ejima muchisaka kudiluñisha kudiza Izu daNzambi nawa wamba kayikiswila chikupu.—Masamu 1:1-3.
Muloñadi wutwatanjikilaña mpinji yakudifukula kwachisaka?
Indi anvwali anateli kukwasha ñahi ejima muchisaka kudiluñisha hampinji yakudifukula?
kmb_Latn lua_Latn cjk_Latn cjk_Latn cjk_Latn cjk_Latn cjk_Latn cjk_Latn